Cel puțin cinci persoane au fost ucise și alte zece au fost rănite vineri, 8 martie, în Fâșia Gaza. Mai multe pachete de ajutoare umanitare parașutate din avion ar fi căzut peste cetățeni în tabăra Al Shati, la vest de orașul Gaza, informează CNN.
Jurnalistul Khader al Zaanoun a declarat pentru postul american de televiziune că a fost martor la căderea din avioane a pachetelor de ajutoare deasupra taberei al Shati, însă nu poate să confirme ce țară a fost în spatele lansării aeriene.
Cinci persoane au murit în urma acestui incident, informează Muhaammad Al-Sheikh, șeful Departamentului de îngrijiri de urgență de la Complexul medical Al Shifa din orașul Gaza.
Al-Sheikh a mai declarat că unii răniți au fost transferați la spitalul Al Shifa, fiind în stare gravă.
Pe fondul avertismentelor Organizației Națiunilor Unite cu privire la faptul că mii de cetățeni palestinieni sunt în pragul foametei, SUA și alte țări au parașutat ajutoare umanitare în Gaza.
Aproximativ 38.000 de porții de mâncare au fost parașutate de-a lungul coastei Fâșia Gaza în prima acțiune de parașutare a SUA de sâmbătă, 2 martie.
"Angajații din domeniul ajutorului umanitar se plâng mereu că parașutările aeriene sunt o bună oportunitate pentru fotografii, dar o modalitate proastă de a livra ajutoare", susține Richard Gowan, directorul Grupului Internațional de Criză din cadrul ONU.
În următoarele săptămâni, forțele americane vor construi un port temporar pe țărmul Gaza pentru a livra ajutoare umanitare. Portul va fi construit de ingineri militari americani care operează de pe nave din largul coastei Gaza și care nu trebuie să coboare pe țărm.